**Lorenzo Sanz Mancebo**, nado en Madrid o 9 de agosto de 1943 e finado na mesma cidade o 21 de marzo de 2020, foi un empresario español. Exerceu como o 14º presidente do Real Madrid, cargo que ocupou entre 1995 e 2000, e foi tamén propietario do Málaga CF.

Traxectoria
-----------

Na súa mocidade xogou ao fútbol como porteiro en varios equipos modestos de Madrid, entre eles o Puerta Bonita. Como empresario fixo fortuna no sector inmobiliario e da construción. Estivo vencellado a Fuerza Nueva, partido de extrema dereita do que xestionaba a publicidade.

En 2018 foi condenado a tres anos de cárcere e ao pago dunha multa de 1,2 millóns de euros pola ocultación a Facenda de ingresos por valor de 6 millóns de euros.

### Presidencia do Real Madrid

Foi directivo do Real Madrid de 1985 a 1995. O 26 de novembro de 1995 converteuse no 14º presidente do Real Madrid despois de que Ramón Mendoza se vise obrigado a dimitir polos problemas económicos, sociais e deportivos do club. Sanz intentou darlle a volta ao club fichando estrelas como Davor Šuker e Predrag Mijatović. En 1998 o equipo volveu gañar a Liga de Campións 32 anos despois, e repetiu título no ano 2000.

Tras os dous triunfos na Liga de Campións, Sanz celebrou eleccións anticipadas para a presidencia do club en 2000, pero perdeunas ante Florentino Pérez. En 2006 presentouse unha vez máis ás eleccións para a presidencia do Real Madrid, quedando en cuarto lugar, por detrás de Ramón Calderón, Juan Palacios e Juan Miguel Villar Mir.

En xullo de 2006 comprou o Málaga CF e colocou como presidente ao seu fillo Fernando. Vendeu o club en 2010 a un investidor catarí por un importe de 50 millóns de euros.

Vida persoal
------------

Casou con María Luz Durán Muñoz, coa que tivo cinco fillos. O maior deles, Lorenzo, foi xogador de baloncesto e membro do Real Madrid, mentres que Paco e Fernando foron futbolistas, chegando a xogar ambos na Primeira División. A súa filla Malula casou co futbolista galego Míchel Salgado.

Faleceu por COVID-19 na noite do 21 de marzo de 2020 aos 76 anos de idade.

Notas
-----

1. 1 2 3 4  Ortego, Enrique (21 de marzo de 2020). "Muere de coronavirus Lorenzo Sanz, el presidente de la Séptima y Octava Copas de Europa del Real Madrid". *El País* (en castelán). Consultado o 28 de marzo de 2022.
2. ↑  "Lorenzo Sanz". *El Mundo* (en castelán). Consultado o 28 de marzo de 2022.
3. ↑  "La Justicia condena a Lorenzo Sanz a tres años de cárcel y una multa de 1,2 millones por fraude". *El Mundo* (en castelán). 7 de novembro de 2018. Consultado o 28 de marzo de 2022.
4. ↑  "Lorenzo Sanz, Who Led Comeback of Real Madrid, Dies at 76". *The New York Times* (en inglés). 22 de marzo de 2020. ISSN 0362-4331. Consultado o 28 de marzo de 2022.
5. ↑  "Ramón Calderón gana las elecciones del Real Madrid". *Cadena SER* (en castelán). 2 de xullo de 2006. Consultado o 28 de marzo de 2022.
6. ↑  "Fernando Sanz se presenta a plantilla del Málaga como nuevo presidente" (en castelán). 1 de agosto de 2006. Consultado o 28 de marzo de 2022.
7. ↑  "Málaga readies itself for top table". *El País* (en inglés). 2 de agosto de 2011. Consultado o 28 de marzo de 2022.
8. ↑  Miguélez, José (7 de xuño de 1999). "Las confesiones de Paco Sanz" (en castelán). ISSN 1134-6582. Consultado o 28 de marzo de 2022.

Véxase tamén
------------

### Ligazóns externas

* Biografía no sitio web do Real Madrid. Arquivado dende o orixinal o 27 de xuño de 2013 *(en castelán)*.